Wynboer op plaas vermoorArgieffoto ter illustrasie. Die polisie is op die spoor van vier verdagtes nadat ’n Wes-Kaapse boer Sondag op ’n wynplaas buite Stellenbosch doodgeskiet is. Lt. kol. André Traut, woordvoerder van die polisie, het aan Maroela Media gesê ŉ 62-jarige man is omstreeks 18:50 doodgeskiet nadat vier gewapende mans deur ŉ oop deur toegang tot die plaashuis verkry het. Die man se vrou en ŉ familievriend was ten tyde van die aanval ook in die huis maar het die aanval oorleef, het Traut verduidelik. Die verdagtes het met persoonlike besittings op die vlug geslaan en is steeds soek. Ian Cameron, AfriForum se hoof van gemeenskapsveiligheid, het gesê die moord het op die Louiesenhof-wynplaas plaasgevind. Die polisie ondersoek ’n saak van moord en huisroof.